**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2018. július 12-i rendkívüli ülésére)

**TÁRGY: A CSIKÓVÁRALJAI IFJÚSÁGI TÁBOR ÉPÜLETEINEK ÉRTÉKESÍTÉSE**

Kiskőrös Város Önkormányzata könyveiben nyilvántartott, az előterjesztés mellékletét képező térképrészleten feltüntetett faépületek megvásárlása iránt Csefkó Pál budapesti lakos kérelmet nyújtott be a Polgármesteri Hivatalhoz. Kérelmező a tábor melletti vendégház tulajdonosa, aki a tábor működésének ideje alatt a területet gondozta, rendben tartotta, felügyelte.

Az ifjúsági tábort a KT Bem József Általános Iskolája használta ifjúsági táboroztatás céljára 1984 – 2015 évig, azóta a tábor üresen áll, az épületek állaga jelentősen megromlott.

**Kiskőrös Város Önkormányzatának az önkormányzati vagyonról, a vagyon hasznosításáról szóló 26/2012 (XII.19.) önk. rendelete 14. §** (1) bekezdése alapján az önkormányzati vagyon körébe tartozó vagyontárgy tulajdonjogának átruházására irányuló döntést megelőzően az adott vagyontárgy induló forgalmi (piaci) értékének meghatározásáról a Polgármesteri Hivatal az általa megjelölt szakértő útján gondoskodik. A 12. § a tulajdonjog átruházás szerződésben foglalt feltételeinek elfogadásáról a Képviselő-testület dönt.

Az ingatlanforgalmi szakértő az épületek forgalmi értékét 1.700.000 Ft összegben határozta meg.

Az épületek becsült forgalmi értékét jelentősen befolyásolja, hogy az épületek és az alatta lévő földterületek tulajdonjoga elválik. Az épületek alatti földterületek részben a Magyar Állam, részben pedig magánszemélyek tulajdonában álló ingatlanokon kerültek elhelyezésre. Az ingatlanok „Natura 2000”, fokozottan védett természetvédelmi területek.

1984. évben a Pilisi Állami Parkerdőgazdaság – jelenlegi tulajdonos jogelődje - , mint bérbeadó és a Kiskőrösi Általános Iskola – mint az épületek használója - és, mint bérlő között területbérleti szerződés jött létre az épületek alatti földterületek bérbeadása tárgyában a 3590. sz. Zalka Máté Úttörőcsapat nyári táboroztatása céljára 1984. július 1. napjától 5 éves időtartamra. Az akkori területbérleti szerződés tartalma szerint a szerződés megszűnésével az épületek tulajdonosa köteles azokat elbontani. Az épületek és a földterületek tulajdonosai között bérleti vagy használati megállapodás jelenleg nem áll fenn. Az épületek külön ingatlan-nyilvántartási egységet nem képeznek.

Fentiek alapján, valamint az épületek és a földterület használatának rendezetlen jogi helyzetére tekintettel az Önkormányzat az ingatlanforgalmi szakvéleménytől eltekintve kérelmező részére összesen 400.000,-Ft összegben értékesíti az épületeket.

Fentiek figyelembevételével javaslom, hogy a Képviselő-testület járuljon hozzá a csikóváraljai ifjúsági tábor épületeinek, a határozat-tervezet mellékletét képező adásvételi szerződés szerinti tulajdonjog átruházásához.

**Kiskőrös, 2018. július 10.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. hozzájárul a Csikóváralján található faépületek értékesítéséhez Csefkó Pál 1082 Budapest, 08 kerület Nap utca 29. földszint 3. szám alatti lakos részére,
2. felhatalmazza a polgármestert, a határozat-tervezet mellékletét képező adásvételi szerződés aláírására.

**Felelős:** polgármester

**Határidő:** értelemszerűen